정조 21년
掌令文躍淵疏曰伏以臣本草莽之賤螻蟻之微耳空疎譾劣最居人下口讀經傳濫竊科第顧何曾髣髴於淸朝耳目之任哉夫朝家之設置臺閣豈徒爲侈其銜而榮其人也政欲其持一世之風裁平一世之是非上以納君上於無過之地下以警百僚於激揚之際其所爲任不輕而重與夫漫司之趨走爲恭者有間焉則臣以何人敢當是任是以往者誤恩之初加也甘犯逋慢之誅徒切兢惶之私不意玆者除旨又降召牌儼臨臣於是惝怳踧踖不知所以措躬也夫戀主之誠犬馬尙爾況臣以遐土之蹤策名立朝二十年餘矣棲遲末班覲光無階今何幸獲叨從臣之後瞻依日月之光豈不誠萬萬至願也哉然而揆分度才終未得其可進之說則無寧逡巡退縮亟被威罰之爲少安於心耳且臣素病風痰遇寒添劇見方伏枕叫楚轉側須人此臣雖欲進身而不得進身之一端也伏乞聖明諒臣之情遞臣之職一以重官方一以肅朝綱千萬幸甚臣旣不敢以言責自居而竊以平日所蘊結願一進於黈纊之下則有之乃敢自附於野人獻芹之忱惟聖明垂察焉臣竊嘗聞二帝三王之治本於道二帝三王之道本於心精一執中堯舜禹相授之心法也建中建極商湯周武相傳之心法也是故後世忠賢之臣告戒於其君者莫不以是先焉漢臣董仲舒曰人君正心以正朝廷正朝廷以正百官正百官以正萬民正萬民以正四方四方正則無有邪氣干其間而諸福之物可致之祥莫不畢至矣粵若宋之程朱諸賢及至我朝有若先正臣趙光祖之於中宗大王李珥之於宣祖大王宋時烈之於孝宗大王必皆以心之一字爲獻君之一部當第一義然則爲天下國家之大經大法捨是心何以哉恭惟我殿下以天縱聰明之聖受先王艱大之業五十而慕大舜之孝也克勤于邦神禹之功也不邇聲色成湯之德也視民如傷文王之仁也臨御二十載乾惕如一日遇災恐修則範圍天地而不過恤民飢饉則曲成萬物而不遺旌招巖穴侈爵祿以縻之樂育人才勤講製以試之褒崇節義無微不揚蒐羅才彦無遠不屆猶以爲未足也燕閑之中一念無怠萬機之餘韋編屢絶以至于表章正學開示群蒙兼盡君師之道焉是則殿下之政無愧乎二帝三王之道矣而奈之何殿下之敎草猶未偃殿下之化澤猶未究世道之汚下生民之困瘁未有甚於此時馴致於公私之虛耗兵戎之疎虞奸賊之朋興淫邪之竝作以殿下之德較殿下之治內外本末之若是相戾者其故安在豈殿下存心克己之功猶有一毫所未盡於古人所謂格致誠正之目也歟夫眞實無妄之謂誠主一無適之謂敬誠者天道之功用也敬者聖學之終始也從古聖王之繼天立極也所以本乎心行乎政合內外貫終始者何莫非自這裏做出來以殿下之典學宜無所不用其極矣而臣愚死罪竊不能無憾於天地之大者有焉殿下於倫綱大義成一部麟經以陶鑄一世於人獸生死之別者非特屢發於絲論之間而已則臣僚之欲嚴隄防而明懲討者固是憂憤所激不得請則不容已者而殿下不惟不賜允兪乃反摧折之不已另爲條令以杜四方之口臣謂殿下之所以處義理者殆亦前後牴牾之甚而在文王純一之誠殷湯日躋之敬則決不當如是矣伏願殿下更加省察於此凡諸前後章奏之關於懲討者一一採納亟允三司之請使倫綱正而大義明焉竊覸我殿下於臨朝都兪之際憂士習之不古歎人才之難得而臣竊以爲古者設爲學校所以正士習作人才之本也未知今之學校之政何者爲灑掃應對進退之節何者爲禮樂射御書數之法而所謂窮理正心者何事所謂修己治人者何事也課製陞試適足以月使之爭而至於討經傳講義理則雖謂之束高閣可也國學如此則外邑可知矣朱子所謂蒙養不端長益浮靡鄕無善俗世乏良材者政爲今日準備語也書曰愼厥終惟其始與其齊之於末孰若揣之於本乎夫庠序學校之敎不行乎三代之後而其具則方策在焉殿下先從泮長必須極選久任之又須多求經明行修之士又須必致山林養德之賢以備祭酒司業之位及夫司藝直講之官參酌古今詳定節目倣選士之法復月三之講師生齊會一堂討論於聖經賢傳之旨講明乎天秩民彝之常而小學一部尤關於初學工程必使家誦而戶讀之外邑則又擇置敎授訓導提督之任一如太學之爲而乃殿下推之以躬行心得之驗鼓之以誘掖奬進之方取人必以忠賢用人必以經術明好惡以破朋黨抑浮燥以正趨向如是而上下一心誠實做去則不出十年之內薰蒸透徹之功無有內外遠近之別世道不期變而自變士習不期正而自正人才不期成而自成雍熙菁莪之化將復見於今日於不休哉伏況惟天惟祖宗篤祐我殿下以孔朱降生之年誕我元良入學有月睿知日將臣謂斯時也其興學校明敎術之大機會乎臣於此竊不能無滋惑者我殿下於繼述之政一念憧憧所以克敬而克誠者罔非率由舊監先王成憲而前冬之日次殿講也有以九字賜第者臣未知此科何名也夫明經之設科也將以明聖經賢傳之旨勸多士修行之資也一經賜第已非惟正之科而一轉而除註釋再轉而不讀全章臣竊以爲殿下此擧適所以啓僥倖也導躁競也亦非所以貽燕之謨也臣非謂此一事獨能害國政也孔子曰君子於其言無所苟而已矣程子曰一事苟則其餘皆苟矣臣謂伊日賜第之命亦令還收使科制嚴而士習正焉伏惟我殿下每病百姓之不安矣堲守宰之貪墨矣臣竊以爲今日生民之痼弊指不勝摟毛難悉擧而如曰田制之不均也曰還穀之耗蠧也曰增戶之虛錄也曰白地之懲稅也曰黃口之充丁也此五者其最大且切而朝野之言民瘼者輒首擧而屢陳之堆積公車前後何限蓋井地均田我東之欲行未行也厥惟久矣今難遽議而惟二十年一改量乃國典所載也臣湖南人試以所居邑論之已去辛亥之改量今近七十年其間水道之屢遷陵谷相換村落之互移荒闢不一其虛實苦歇之混襍例置則理勢然也固宜守令請于方伯方伯稟于廟堂以紓民冤之一端而惟姑息是務惟彌縫是事夫勞徠不怠戶口增息豈不是美事而今也則不然雖於三戶殘材必責其增戶每當式年誅求備至末乃以虛戶苟充百役自如在昔尹鐸之損其戶數者良有以也夫黃口之號冤似若爲難事而遊閒之丁邑邑皆有幾足以待對其數矣而如其未足則主一道之權衡者視其贏歉平其取與又如其未足則方伯論稟廟堂亟賜刋損以行益下之政而抑或如先正臣李珥疏中所論命守令休養生息隨得隨補者亦可也至若還穀之耗縮誠爲民弊之大者今年之糴其半爲再明年之糶又其半爲三明年之糶則其轉輾欠縮實亦理勢之所難免也而大率民食其一官取其三而猶患其不足則夫民之盻盻然終歲勤動不得以養其父母使老穉轉乎溝壑不亦可哀之甚乎天門高遠民無所告哿矣富人哀此惸獨者正道今日也苟使爲今日守宰者竭其心思勞其筋力無愧於古人淸愼勤三字之義則豈無一半分矯救奠安之策而其奈墨守之滔滔殘暴初不留心於受物者乎此孔子所謂苛政猛於虎者也殿下所以堲貪墨卽安百姓之要而堲貪墨之術亦無他焉夫爲官擇人自初仕始是銓曹之責也則視其能否明示賞罰可也嚴其殿最公其黜陟乃方伯之職也則不謹於此者移以罪之亦可也繡衣之行俗謂之虒行守宰之所畏者莫繡衣若也差遣之際必須極揀公明剛直識道理者自方伯連帥以下如有犯者直爲黜陟庶幾震動彈壓必有望風而走者矣旣以此三條盡其飭勵之方而猶有眞箇所犯者烹阿之典在所不已也夫如是則墨守奸鄕之徒必知所以自勵而凡生民受弊之端亦得以次第減除矣今玆所陳雖涉陳腐而如不得大更張則寧可略略釐正博詢廟堂而處之則亦可爲救弊之一端矣詩曰思皇多士維周之楨書云民維邦本本固邦寧本之不固而華實茂楨之不立而墻壁固者無是理焉伏乞殿下於興學校安百姓二者另加留神焉臣於安百姓之說言盡而意有餘也請得以畢陳之乎臣伏讀鄕約綸音及夏月所下傳敎中家法重農之敎輒不覺百拜莊誦而有以欽仰聖德曰大哉王言也一哉王心也夫民無禮不立無食不生是禮也食也生民之所不可一日相無者王政之所不可一日不講而第洪範八政食貨爲先子貢問政而夫子亦以足食爲首其先後之序則有如是矣我朝四百年以來以農桑爲重觀於守宰七事之目可見矣凡今日爲殿下臣食殿下祿者孰不知其然哉然而在朝家提撕之政必有別般敎條付予守宰使之勸相農民春則問其耕播夏則勸其耘耔徇察乎溝澮灌漑之間警責乎先後勤怠之際不足者補之自力者勞之俾愚夫愚婦咸知朝家重農之意如斯又知小民致力之方在斯勤於趨事樂於享利斯可爲務本之一助也夫然後衣食足而知禮節親親長長之俗成約矢導飮之節行民日遷善而不知爲之者矣更願別作勸農之方曉諭八路視其勤慢而黜陟之以爲務本之道焉雖然務本者下之力也節用者上之政也土地所生自有數目不在上則在下不在下則在上是故聖帝明王必損上而益下所謂損上益下者豈是上之人把財與民每人而悅之也只是取於民有制耳臣竊聞之鄕邑今之戶斂視國初不啻倍蓰民情之嗷嗷良由於此殿下何不一令廟堂摠攬八路營邑之簿而一一較檢之乎減則減革則革特一擧措間耳且水陸操鍊其關係於有國之大政果何如也而近年一以停廢爲事民不知操戈官無事繕兵而方伯與廟堂視以笆籬邊物事審如是則周公桑土之諭太保張皇之戒不足法於後世歟臣又爲之慨然也臣旣進正士習安百姓之策矣而第伏念朝廷四方之本也搢紳章甫之表也表之不端而影正源之不潔而流淸者未之有也以殿下之明聖而卄載之間竊威福而蠧國家者相續遂使義理昏塞風俗頹剝追念及此國之爲國亦云幸矣嗚呼薰蕕不可以同器氷炭不可以共調而殿下於邪正是非之分必兩存而竝蓄之至若得罪名敎之流失身奸賊之輩猶且洗滌拂拭如或不足惡在其厲廉恥闢邪學之意也堂堂聖明之世何患乎無人而若是其苟然乎伏願殿下繼自今於易象遏惡揚善辨物居方之義深加體察焉嗚呼使朝廷之上君子進而義理明郊野之間民生遂而風俗美者惟在乎殿下一心之誠敬如何耳惟殿下懋哉懋哉臣於陞庠事有所發端而未盡其說矣蓋當初設施陞庠之意亶出於爲士子勸課之道而挽近以來師儒之席或輕躁競之風愈甚其弊也久矣以目下事言之則已設之庠製特令泮長合設泮宮逐日開場催促出榜者卽我聖上必欲至公無私之意而榜眼未出物議先定榜眼已出一如其言此則考其姓名而不考其試券也以臣觀之只見其爲陷溺士習之具而未見其爲勸課養士之道也愚臣所謂參酌古今詳定節目以下云云蓋有見於此矣夫久則變變則通通則久此大易之理數也臣愚死罪竊願殿下體天地變易之義亟圖一變至道之功焉臣雖不居言職而一團秉彝銷鑠不得意在願忠而語多僭妄臣尤死罪臣無任云云省疏具悉爾所陳取忠質經術破朋黨浮躁等說好矣前冬九字賜第云者言亦是矣古有製述數句賜第之例此亦造化中一事杜僥倖之道當依爾言留意湖南改量事曾有朝令責在於道臣矣還弊戶弊白徵黃口之弊與夫戎政之抛置政欲隨處提撕庠製事必無是也豈可以風傳輕請改定節目乎爾其勿辭察職